《夜过朱仲观饮明日雪作》
宋代·谢逸

夜饮锦瑟傍，歌吹盈耳根。归闻窗外竹，摵摵风叶喧。

梦觉室生白，晓起欲填门。平地委璀璨，虚亭舞翩翻。

洒树轻复扬，触幔急且掀。望远恐连云，积厚疑压坤。

光动浮屋椽，影乱纷池盆。散漫迷大江，依稀认前村。

雀噤咮自束，鸦湿翅不鶱。把玩手欲龟，咀嚼舌必扪。

风党怒未解，火媒寒不温。檐有冰柱悬，门无屐齿痕。

游倦不访戴，愁多惟卧袁。何时天宇霁，炙背负晴暄。

王门若可拟，持以献至尊。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。